Siirtolaisille
Hellanlettu, kun kallis nahka
 on noilla muutamilla!
 Eivät he usko säilyvänsä
 maansa tanterilla.

 Menkää, menkäätte herrantertut,
 säilyttäkää päänne!
 Pois kun puikkivi aikanansa,
 oi, se on viisas käänne!

 Saammeko kunnian kutsua teitä
 viisahimmiksi maamme,
 vai ehkä sankariseppeleillä
 somistella saamme?

 Suokaa joskus muistelu meille
 tomppelijoukollekin,
 että me elämme Suomellemme,
 sille kuolemmekin.

1899